Baibel Long Intenet | NEW WORLD TRANSLATION OF THE HOLY SCRIPTURES (1984 EDITION)
Would you like to read this article in %%?
Kolosi 3:1-25
3 Tasol sapos God i bin litimapim yupela wantaim Krais, orait wok yet long kisim ol samting bilong ples antap, em ples we Krais i sindaun long han sut bilong God.2 Oltaim tingting bilong yupela i mas stap long ol samting bilong ples antap, na i no long ol samting i stap long graun.3 Long wanem, yupela i bin i dai, na laip bilong yupela i stap hait wantaim Krais olsem laik bilong God i makim.4 Krais em i laip bilong yumi, na taim em i kamap ples klia, orait yupela tu bai kamap ples klia wantaim em long glori.5 Olsem na yupela i mas kilim i dai ol laik i stap long ol hap bilong bodi bilong yupela, olsem pasin pamuk, pasin i no klin, bel i kirap, ol laik nogut, na pasin gridi, em wankain olsem pasin bilong lotuim imis.6 Ol dispela samting i as na belhat bilong God bai kam.7 Bipo yupela tu i bin wokabaut long ol kain pasin olsem.8 Tasol nau yupela i mas lusim olgeta kain pasin olsem, pasin bilong belhat, kros, pasin nogut, tok nogut, na ol tok doti i no ken kamap long maus bilong yupela.9 Na yupela i no ken giamanim narapela narapela. Rausim olpela bel wantaim ol pasin bilong en.10 Na yupela i mas werim nupela pasin olsem yupela i werim klos. Stretpela save i mekim na dispela pasin i wok long kamap nupela na i stret long dispela Man husat i bin kamapim.11 Olsem na i no gat man Grik* o man Juda, o pasin bilong katim skin o pasin bilong i no katim skin, o man bilong narapela ples, o man Sitia,* o wokboi, o friman. Tasol Krais em i olgeta samting na em i stap insait long ol.12 Yupela ol lain God i bin makim, yupela i holi na God i laikim yupela tumas, olsem na yupela i mas kisim* bikpela pasin sori, pasin helpim, pasin daun, pasin isi, na pasin bilong i no les kwik.13 Yupela i mas wok yet long karim hevi narapela i putim long yupela na amamas long fogivim narapela, na mekim olsem maski sapos i gat as na wanpela i gat tok long narapela. Jehova i amamas long fogivim yupela, olsem na yupela tu i mas mekim wankain pasin.14 Na i no ol dispela samting tasol. Yupela i mas werim pasin laikim olsem yupela i werim klos, long wanem, pasin laikim em i nambawan gutpela rot bilong mekim ol man i kamap wanbel.15 Larim bel isi bilong Krais i bosim bel bilong yupela. God i bin singautim yupela na bai yupela i ken kamap wanpela bodi na stap bel isi. Na yupela i mas kamapim tenkyu bilong yupela.16 Yupela i mas larim tok bilong Krais i pulap tru insait long yupela na bai yupela i gat olgeta savetingting. Yupela i mas wok yet long skulim na givim tok long narapela narapela long rot bilong ol song, na ol singsing i litimapim nem bilong God, na ol naispela singsing lotu. Na long bel yupela i mas singsing long Jehova.17 Na long olgeta toktok o wok yupela i mekim, mekim olgeta samting long nem bilong Bikpela Jisas, na long rot bilong em tok tenkyu long God Papa.18 Yupela ol maritmeri, yupela i mas daun long man bilong yupela, dispela pasin i stret long ai bilong Bikpela.19 Yupela ol maritman, yupela i mas laikim yet meri bilong yupela, na no ken belhat nogut tru long ol.20 Yupela ol pikinini, yupela i mas bihainim tok bilong papamama bilong yupela long olgeta samting. Bikpela i save laikim dispela kain pasin.21 Yupela ol papa, yupela i no ken sikirapim bel bilong ol pikinini bilong yupela, nogut bel bilong ol i bagarap.22 Yupela ol wokboi, yupela i mas bihainim olgeta tok bilong ol bosman bilong yupela long graun. No ken mekim tasol long taim ol i lukim yupela, olsem ol man i laik amamasim ol man tasol i save mekim, nogat. Yupela i mas givim bel tru na mekim wantaim pasin bilong pret long Jehova.23 Olgeta samting yupela i mekim, yupela i mas mekim olsem yupela i mekim long Jehova na i no long ol man, na givim bel olgeta na strong olgeta long mekim.24 Yupela i save olsem Jehova tasol bai givim yupela prais i stret, em dispela prais em i bin makim bilong yupela. Yupela i mas stap olsem ol wokboi bilong Bosman, em Krais.25 Tru tumas, man i mekim rong, em bai kisim pe bilong rong em i mekim. God i save skelim ol man long wankain pasin.
tpi_Latn eng_Latn tpi_Latn tpi_Latn